**sunt un neruşinat, să nu te miri**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

te-aş alerga,

o Doamne,

n-ai să crezi

încet (la început)

apoi mai tare

până ţi-aş prinde-n mâini

tălpile verzi

să ţi le şterg de rouă şi...

mirare...

împotrivindu-te am să-ţi găsesc

aluna sânului de catifea

iar tu ţipând

vei spune "te iubesc"

şi-atunci ca un nebun

te voi avea

de jos în sus

de-a lungul şi de-a latul

cum doar în vise ţi-ai imaginat

că ai putea s-atingi,

iubind, înaltul...

de ce zâmbeşti?

(sunt un neruşinat,

un lup privind ca în poveşti scufiţa)

şi trupul tău mi-e poezie-n gând

metafora e albă

ca rochiţa...

Din volumul Apasă tasta enter -

Editura Rovimed Publishers Bacău - 2013